
R E P U B L I K A  E  S H Q I P Ë R I S Ë
KUVENDI
KOMISIONI PËR POLITIKËN E JASHTME

Dokument parlamentar


RAPORT
(Për dhënie mendimi)

PËR PROJEKTLIGJIN
“PËR DISA SHTESA NË LIGJIN NR.99/2021,
“PËR RATIFIKIMIN E VENDIMIT TË KOMITETIT TË PËRBASHKËT  
EFTA – SHQIPËRI NR. 1 I VITIT 2021, MIRATUAR MË 24.6.2021, 
PËR NDRYSHIMIN E PROTOKOLLIT B TË MARRËVESHJES SE TREGTISË SË LIRË, NDËRMJET SHTETEVE TË EFTA-S DHE REPUBLIKËS SË SHQIPËRISË, LIDHUR ME PËRKUFIZIMIN E KONCEPTIT TË “PRODUKTEVE ORIGJINUESE” DHE METODAT E BASHKËPUNIMIT ADMINISTRATIV, DHE NDRYSHIMIN E MARRËVESHJEVE PËR BUJQËSINË NDËRMJET REPUBLIKËS SË SHQIPËRISË DHE KONFEDERATËS SË ZVICRËS, DHE REPUBLIKËS SË SHQIPËRISË 
DHE REPUBLIKËS SË ISLANDËS, SI PJESË PËRBËRËSE E SAJ”



· HYRJE

Më datë 18 nëntor 2021, Komisioni për Politikën e Jashtme, në cilësinë e Komisionit për dhënie mendimi, në zbatim të neneve 32-38 të Rregullores së Kuvendit shqyrtoi projektligjin - Projektligji “Për ratifikimin e vendimit të Komitetit të Përbashkët EFTA – Shqipëri nr.1 i vitit 2021, miratuar më 24.6.2021, për ndryshimin e Protokollit B të Marrëveshjes se Tregtisë së Lirë, ndërmjet shteteve të EFTA-s dhe Republikës së Shqipërisë, lidhur me përkufizimin e konceptit të “produkteve origjinuese” dhe metodat e bashkëpunimit administrativ, dhe ndryshimin e marrëveshjeve për bujqësinë ndërmjet Republikës së Shqipërisë dhe Konfederatës së Zvicrës, dhe Republikës së Shqipërisë dhe Republikës së Islandës, si pjesë përbërëse e saj”, propozuar nga Këshilli i Ministrave.

Në mbledhjen e Komisionit për paraqitjen e projektligjit ishte e pranishëme znj. Adela Xhemali, Zëvendësministre për Financat dhe Ekonominë, znj. Arjana Dyrmishi, Drejtore e Drejtorisë së Politikave të Zhvillimit Ekonomik MFE dhe të ftuar të tjerë.

I.	BAZA KUSHTETUESE E PROJEKTLIGJIT 

Propozimi i projektligjit që vjen si nismë ligjore nga Këshilli i Ministrave mbështetet në nenin 121 të Kushtetutës e në nenin 17, të ligjit nr.43/2016, “Për marrëveshjet ndërkombëtare në Republikën e Shqipërisë”, dhe është në përputhje me legjislacionin e brendshëm dhe atë ndërkombëtar.


II.	QËLLIMI DHE PËRMBAJTJA E PROJEKTLIGJIT
Qëllimi i projektligjit është ratifikimi i ndryshimit të marrëveshjes për bujqësinë, ndërmjet Republikës së Shqipërisë dhe Mbretërisë së Norvegjisë, e cila është pjesë përbërëse vendimit të Komitetit të Përbashkët EFTA – Shqipëri.
Vendimi i Komitetit të Përbashkët EFTA – Shqipëri nr.1 i vitit 2021, për ndryshimin e Protokollit B të Marrëveshjes së Tregtisë së Lirë, ndërmjet shteteve të EFTA-s dhe Republikës së Shqipërisë, lidhur me përkufizimin e konceptit të “produkteve origjinuese” dhe metodat e bashkëpunimit administrativ, si dhe ndryshimi i marrëveshjeve për bujqësinë ndërmjet Republikës së Shqipërisë dhe Konfederatës së Zvicrës, dhe Republikës së Shqipërisë e Republikës së Islandës, si pjesë përbërëse të saj janë miratuar nga Kuvendi i Shqipërisë me ligjin nr.99/2021, datë 7.7.2021. 

III. 	EFEKTET FINANCIARE
Sa i takon efekteve financiare, sqarojmë se projektligji nuk ka efekte financiare të drejtpërdrejta në buxhetin e shtetit. Zbatimi i rregullave të origjinës që po ndryshohen vlerësohet të sjellë efekte pozitive, por që nuk mund të vlerësohen për arsye se miratimi i rregullave tranzitore u jep mundësi bizneseve që të operojnë në tregjet e vendeve partnere për të përfituar nga masat e politikave tregtare. Rregullat do të lehtësojnë dhe zhvillojnë më tej tregtinë e ndërsjellë ndërmjet vendeve pjesëmarrëse.

IV.	DISKUTIMET NË KOMISION 
Znj. Mimi Kodheli, Kryetare e Komisionit, pasi theksoi se Komisioni për Politikën e Jashtme e shqyrton këtë projektligj në cilësinë e Komisionit për dhënie mendimi, në zbatim të neneve 32-38 të Rregullores së Kuvendit, ia dha fjalën znj. Adela Xhemali, Zëvendësministre për Financat dhe Ekonominë.
Znj. Adela Xhemali bëri prezantimin e projektligjit duke theksuar se Marrëveshja e Bujqësisë ndërmjet Republikës së Shqipërisë dhe Mbretërisë së Norvegjisë është pjesë përbërëse e Marrëveshjes së Tregtisë së Lirë, që Shqipëria ka nënshkruar me shtetet e EFTA-s, krahas marrëveshjeve të Bujqësisë ndërmjet Republikës së Shqipërisë dhe Konfederatës së Zvicrës dhe Republikës së Shqipërisë dhe Republikës së Islandës, ratifikuar me ligjin nr.10288, datë 17.6.2010. Marrëveshja dypalëshe për bujqësinë ndërmjet Republikës së Shqipërisë dhe Mbretërisë së Norvegjisë, si pjesë përbërëse Marrëveshjes së Tregtisë së Lirë EFTA – Shqipëri është miratuar në parim me vendimin nr.323, datë 2.6.2021, të Këshillit të Ministrave, që miratoi vendimin e Komitetit të Përbashkët EFTA - Shqipëri për ndryshimin e Protokollit B lidhur me përkufizimin e konceptit të “produkteve origjinuese” dhe metodat e bashkëpunimit administrativ, dhe marrëveshjeve dypalëshe për bujqësinë ndërmjet Republikës së Shqipërisë dhe Konfederatës së Zvicrës dhe Republikës së Shqipërisë dhe Islandës. Duke qenë pjesë përbërëse e marrëveshjes bazë, me qëllim që rregullat e alternative të origjinës preferenciale të mund të zbatohen ndërmjet shteteve të EFTA-s nga njëra anë dhe Shqipërisë nga ana tjetër për produktet me origjinë nga palët, duhet që Protokolli B lidhur me përkufizimin e konceptit të “produkteve origjinuese” dhe metodat e bashkëpunimit administrativ” të zbatohet edhe për Norvegjinë, dhe ligjit nr.99/2021 duhet t’i shtohet marrëveshja dypalëshe për bujqësinë Shqipëri – Norvegji.
Z. Etjen Xhafaj, në cilësinë e relatorit, vlerësoi rëndësinë e nismës dhe, duke falënderuar Zëvendësministren për prezantimin e detajuar, ftoi Komisionin ta miratonin projektligjin.  
Znj. Mimi Kodheli, në përfundim të diskutimeve, shprehu mbështetjen e saj të plotë ndaj nismës dhe ftoi Komisionin për të votuar projektligjin unanimisht.

· PËRFUNDIME 
Në aspektin ligjor, projektligji është në përputhje me Kushtetutën dhe legjislacionin në fuqi.
Në aspektin procedural, projektligji është paraqitur në përputhje me Rregulloren e Kuvendit.
Në përfundim, Komisioni për Politikën e Jashtme  votoi projektligjin  në parim,  nen për nen dhe në tërësi dhe pasi e miratoi atë me unanimitet u shpreh dakord për kalimin e këtij projektligji për miratim në seancë plenare.  

   RELATOR                                                                                    KRYETARE

